b'\n_START_ARTICLE_\nPetsamon piiri\n_START_PARAGRAPH_\nPetsamon piiri (ven. \xd0\x9f\xd0\xb5\xd1\x87\xd0\xb5\xd0\xbd\xd0\xb3\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xd0\xbd, Pet\xc5\xa1engski raion) on kunnallinen itsehallintoalue Murmanskin alueen luoteisosassa Ven\xc3\xa4j\xc3\xa4ll\xc3\xa4, Norjan rajalla. Piiri rajoittuu pohjoisessa J\xc3\xa4\xc3\xa4mereen, luoteessa Norjaan, lounaassa Suomen Inariin sek\xc3\xa4 etel\xc3\xa4ss\xc3\xa4 ja id\xc3\xa4ss\xc3\xa4 Murmanskin alueen Kuolan piiriin._NEWLINE_Petsamon piirin kuuluu kolme kaupunkikuntaa, joiden keskukset ovat Zapoljarnyin kaupunki sek\xc3\xa4 Petsamon ja Nikkelin kaupunkityyppiset taajamat, sek\xc3\xa4 yksi maalaiskunta. Piirin hallitokeskus on Nikel. Vuonna 2010 piiriss\xc3\xa4 asui 38\xc2\xa0920 asukasta._NEWLINE_Petsamon piiri sijaitsee p\xc3\xa4\xc3\xa4osin Suomen 1940 ja 1944 Neuvostoliitolle luovuttamilla Petsamon kunnan alueilla. Kuitenkin piirin l\xc3\xa4ntisin kohta, 1947 liitetty J\xc3\xa4niskosken\xe2\x80\x93Niskakosken alue oli Suomeen kuuluessaan osa Inarin kuntaa. Titovkan rautatieaseman alue siirtyi Poljarnyin piirist\xc3\xa4 Petsamon piiriin 1959. Kun seuraavana vuonna lakkautettiin Poljarnyin piiri, siihen kuulunut Vaalesjoen l\xc3\xa4nsipuolinen alue (lukuun ottamatta Vanhan Vaalesjoen asutuspaikkaa) mukanaan Keskisaarento ja Kalastajasaarento liitettiin Petsamon piiriin. Linjan Akmenjaur-Kontosp\xc3\xa4\xc3\xa4 (Suomen raja) etel\xc3\xa4puolinen alue eli Svetlyin asutuspaikka siirrettiin Petsamon piirin Nikkelin kaupunkitaajamasta Kuolan piirin Yl\xc3\xa4-Tuuloman kaupunkitaajamaan 1984.'